Washington Post: Trump kan presse Ukraina til å gi opp Krim og Donbas
Dersom han blir president igjen, kan Donald Trump komme til å presse Ukraina til å gi fra seg Krim og Donbas, sier kilder nær Trump til avisen Washington Post. Trump har sagt privat at han kan få slutt på Russlands krig i Ukraina ved å presse Ukraina til å gi fra seg deler av sitt territorium, sier anonyme kilder med kjennskap til planen til avisen.  Ifølge en av kildene har Trump sagt at han tror både Ukraina og Russland «vil ha en vei ut» for å få slutt på krigen og at innbyggerne i deler av Ukraina ikke har noe imot å tilhøre Russland. Trumps angivelige forslag består i å presse Ukraina til å avgi Krim og Donbas, som grenser til Russland, ifølge folk som har diskutert dette med Trump eller hans rådgivere, skriver den amerikanske avisen. Ifølge Donald Trumps valgkampstab skal kildene være uinformerte.  Se deres svar lenger ned i saken. Russland har annektert den ukrainske Krim-halvøya og okkupert de ukrainske regionene Kherson, Zaporizjzja, Luhansk og Donetsk. De to siste utgjør området Donbas. Trump har tidligere sagt at han «kan få slutt på krigen i løpet av 24 timer». Men han har gjentatte ganger ikke villet si hvordan han har tenkt å få dette til.  – Det mange har fryktet – Det er det mange har spekulert i og fryktet når han har sagt at han har en slags hemmelig plan for å få slutt på krigen, at det egentlig betyr at han vil presse Ukraina til å gå med på flere av Putins krav, sier Sofie Høgestøl til VG. Hun er USA-ekspert og førsteamanuensis ved det juridisk fakultet ved Universitetet i Oslo. – Det føyer seg inn bildet av det en del utenrikspolitiske eksperter har fryktet, legger hun til. – Tror du Trump vil gjøre det? – Det er vanskelig å si. I Ukrainaspørsmålet har Trump på mange måter snudd sitt eget parti. Det tradisjonelle republikanske partiet var tidligere ekstremt opptatt av NATO og USAs rolle i verden. Trump har brutt den utenrikspolitiske linjen og sådd mer tvil om alliansen enn det tidligere presidenter har gjort, sier Høgestøl. I februar sa ekspresidenten at han ikke vil forsvare det han omtaler som «forbryterstater» som ikke betaler regningene sine i NATO. – Uinformerte kilder Trumps valgkamp stab vil ikke svare på direkte spørsmål i forbindelse med artikkelen, skriver Washington Post. – Enhver spekulasjon om president Trumps plan kommer fra anonyme og uinformerte kilder som ikke aner hva som skjer eller vil skje, sier talskvinne Karoline Leavitt i en uttalelse. – President Trump er den eneste som snakker om stanse drepingen, legger hun til.   Å akseptere russisk kontroll over deler av Ukraina, skriver Washington Post, betyr en utvidelse av Putins diktatur i kjølvannet av den største landkrigen i Europa siden andre verdenskrig. Noen av Trumps tilhengere skal da også ha advart mot dette. – En forferdelig avtale Utenrikspolitiske eksperter advarer om at Trumps plan vil belønne president Vladimir Putin. Emma Ashford, stipendiat ved den partinøytrale tenketanken Stimson Center, mener at det å bytte territorium mot våpenhvile vil sette Ukraina i en dårligere posisjon uten forsikringer om at Russland ikke vil ruste opp og gjenoppta angrepene. Noe de har gjort tidligere. – Det er en forferdelig avtale, sier hun til Washington Post om Trumps forslag. Dersom avisens opplysninger stemmer, vil det i så fall være en helomvending fra Biden-administrasjonens Ukraina-politikk. Bom fast Artikkelen publiseres samme dag som Ukrainas president Volodymyr Zelenskyj går ut og sier at Ukraina vil få store vanskeligheter i krigen mot Russland hvis ikke den amerikanske kongressen godkjenner en militær støttepakke. En hjelpepakke på 60 milliarder dollar (om lag 644 milliarder kroner etter dagens kurs) står bom fast i Kongressen fordi Republikanerne blokkerer den. Lørdag sa Zelenskyj at Ukraina er åpen for at støttepakken fra USA kan gis som lån. – Uten USAs tunge økonomiske støtte til Ukraina ville de ikke ha kunnet stå i denne krigen så lenge som de har gjort, mener Sofie Høgestøl. Mens Ukraina i 2023 snakket mye om sin motoffensiv, innser president Zelenskyj at det ikke er mulig nå. – Vi har ikke granater til noen motoffensiv. Men når det gjelder forsvar, har vi flere alternativer og mottar våpen, sier han i et intervju på ukrainsk tv, gjengitt av Ukrainskaja Pravda. 
Kilder nær Trump sier at han kan komme til å presse Ukraina til å gi fra seg Krim og Donbas hvis han blir president igjen. Dette strider mot Bidens Ukraina-politikk. Trump tror både Ukraina og Russland "vil ha en vei ut" av krigen.